Kom ons gesels oor die nuwe wynsak waarbinne die Bybelse Ekklesia sal pas
Sjoe, 'n paar van julle het 'n bietjie geskrik oor wat ek verlede keer gesê het.
Iemand vra toe: Maar sê jy dat ons glad nie meer, behalwe in huise bymekaar moet kom as volgelinge van Jesus nie?
Natuurlik nie! Dit sou mos nie Bybels wees as ek dit sou sê nie. Hoor hoe duidelik staan dit daar in Heb 10:25:
"Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan, en dit des te meer namate julle die oordeelsdag sien nader kom."
Kom ons luister 'n bietjie saam na wat in die Nuwe Testament alles ekklesia genoem word en hoe die Nuwe Testament praat oor die ekklesia. Dan sal jy 'n baie meer volledige prentjie sien van hoe die Bybelse "nuwe wynsak" lyk waarbinne God se Gees God se mense daar in die begin, van 32 na Christus, tot so 300 na Christus bedien en gebruik het.
Die Handelinge-gemeentes/ekklesia het hoofsaaklik twee kenmerke gehad wat die gemeenskap aangegryp en na hulle toe getrek het soos motte na lig:
Die eerste kenmerk was natuurlik die manier hoe hulle mekaar liefgehad het en die gemeenskap om hulle liefgehad het.
Dan was daar die tweede kenmerk, naamlik die van die veranderde lewens van die mense wat deel was van hierdie gemeentes. Die gemeenskap het immers hierdie mense geken en gesien hoe hulle voor hulle oë verander het.
As ons Bybelgedeeltes moet nadertrek in die verband, kan die volgende geld as goeie voorbeelde:
"Ek gee julle 'n nuwe gebod: julle moet mekaar liefhê. Soos Ek julle liefhet, moet julle mekaar ook liefhê. As julle mekaar liefhet, sal almal weet dat julle dissipels van My is."
"Dié wat sy woorde aangeneem het, is gedoop, en omtrent drie duisend mense is op daardie dag by die getal van die gelowiges gevoeg. Hulle het hulle heelhartig toegelê op die leer van die apostels en die onderlinge verbondenheid, die gemeenskaplike maaltyd en die gebede.
Die apostels het baie wonders en tekens gedoen, en dit het almal met diep ontsag vervul.
Al die gelowiges was eensgesind en het alles met mekaar gedeel. Hulle het hulle grond en besittings verkoop en die geld aan almal uitgedeel volgens elkeen se behoefte.
Hulle het almal elke dag getrou by die tempel bymekaargekom, van huis tot huis die gemeenskaplike maaltyd gehou, hulle kos met blydskap en in alle eenvoud geëet, en God geprys. Die hele volk was hulle goedgesind. En die Here het elke dag mense wat gered word, by die gemeente gevoeg."
"Naby-familie" en "vêrlangse familie in Jesus"
Dit is dus vir my baie duidelik dat in die ware Bybelse ekklesia, word ons nie deel van die een of ander denominasie of kerkstruktuur nie. Ons is immers reeds deel van die Liggaam van Jesus op aarde.
Natuurlik het ons "naby-familie" wat bloot die lokale geloof-familie of ekklesia hier in ons onmiddellike omgewing is waar ons as gelowige volgelinge van Jesus familie vir mekaar word en vir wie ons dan ons huis en lewe oopstel.
Daar leer ons om mekaar lief te hê soos wat Jesus ons liefhet. Ons leer wat dit beteken as Hy ten volle in beheer is deur Sy Gees. Waar die Heilige Gees in beheer is, sterf die "ek" en word ons "ons". Ja, ons word "medewerkers van God".
Behalwe waar ons as gelowiges in huise of by die werksplek bymekaar kom, het ons ook baie nodig om geleenthede te skep waar ons saam met gelowige volgelinge in ons dorp of stad byeen kan kom op die een of ander wyse.
En ja, selfs ook nog groter byeenkomste, elke nou en dan, waart ons saamkom met gelowiges in 'n nog groter gebied, of selfs provinsie, of selfs nasionaal en internasionaal.
Hulle is immers ons vêrlangse familie in Jesus met wie ons op allerleie wyses doelbewus "een-wees" en "saam-wees" moet beleef.
Volgende keer gesels ons 'n bietjie oor frustrasie met "kerk-wees" soos die meeste van ons tans beleef.
Monday, 10 May 2021 15:10
Soek My Koninkryk en My Geregtigheid vir jou vir hierdie nuwe seisoen
Ek het weer opnuut by die voete van Jesus, met net Sy Woord in my hande en met Sy Gees se stem in my hart, my plek in God se groter plan beter probeer verstaan vir hierdie seisoen en dit waarmee Hy nou besig is.
Soos 'n Salomo het ek opdrag gekry om "die huis van die Here" te help bou. En solank ek besig is om die aanwysing vir hierdie huis en die bouplanne vir hierdie huis in die fynste besonderhede te volg, sal die Here heeltyd by my wees en vir my voorspoed gee. (2 Kron. 1:11,12)
Daar by Sy voete, in die lig van die kruis en die opstanding, het ek ontdek dat "die huis van die Here" in die nuwe bedeling, onder die Nuwe Verbond, waar Sy Gees God se mense lei, nie bestaan uit kerk- en godsdienstige sisteme en -strukture nie.
Hierdie sowat 30 000 "kerke en godsdienstige sisteme en -strukture" (net hier in Suid-Afrika alleen), is bloot mensewerk. Jesus self, in Sy heerlikheid, het dit nie gebou nie, en Hy het dit nie beveel vanuit Sy Woord nie.
Wag, wag! Jy het dalk net te vinnig die twee sinne hierbo deur gelees! Stem jy saam met wat ek hier sê? Is jy ook so oortuig daarvan soos ek?
Indien jy nie saam stem nie, wil ek jou uitdaag om self voor die Here te gaan sit en dit met Hom te gaan bespreek.
Onthou ons praat nie hier oor die Ekklesia of God se gelowige volgelinge wat binne hierdie 30 000 "kerke of kerksisteme" sit nie!
Wat ek hierbo skryf, is dat hierdie 'houers", hierdie sowat 30 000 "kerke en kerkstrukture", met al hulle geboue, kerkordes, eie name en belydenisse, deur mense uitgedink is, en nie deur God en Sy Gees geïnisieer is nie.
Daarom is dit ook nie die "wynsak" waarin Hy Sy Ekklesia, en alles wat Hy deur die Ekklesia hier op aarde wil doen om die Koninkryk van die Hemel hier 'n werklikheid te maak, kan akkommodeer nie.
Soos wat die Fariseërs, Sadduseërs, wetgeleerdes en Jode eens ontdek het, so is ek oortuig, is God se mense besig vandag ook te ontdek dat God nie meer in die fisiese tempels ("kerkgeboue" van allerlei aard) woon en werk nie. (Mat. 22:29)
God woon nou in 'n tempel wat nie met mensehande gebou word nie, maar wat deur Sy Gees en onder die leiding van Sy Gees gebou word, naamlik in Sy Ekklesia, in Sy gelowige volgelinge en kinders.
Hulle is nou Sy tempel (1 Kor. 3:16). Hulle is nou "Sy Kerk".
In hierdie seisoen moet ons dus opnuut ontdek dat dit wat mense "kerke"noem, nie die heerlikheid van ons Koning en Here kan akkommodeer nie.
Soos 'n Salomo, daar in 1 Kron. 22, het die Here my weer bedien met bonatuurlike insig en wysheid – want ek mag nie in hierdie nuwe seisoen staatmaak op wat ek weet of ken nie (= eie insigte).
Hy het my opnuut bewus gemaak dat ek (en Sy mense) net kan staat maak op Sy Gees wat ons met bonatuurlike insig en wysheid moet bedien.
Hy alleen is ons Here en ons Koning. Hy alleen moet ons ook hierin lei. Hy is immers die Argitek van wat nou moet gebeur. Daarom het ons die plan daarvoor uit die hemel self nodig.
Soos 'n Salomo moet ons ontdek dat ons net mag doen wat ons aangesê word om te doen (v 13).
Soos 'n Salomo moet ons opnuut ontdek dat ons daarom moet sterk wees en vasstaan, gefokus op ons roeping in die verband.
Sunday, 02 May 2021 16:33
Hoe lyk "worship" aan tafel, waar jy besig is om te eet en te drink?
Ek hoop ek het jou aandag deur hierdie vraag.
Ja, dit is 'n baie relevante vraag, volgens 1 Kor 10:31 wat soos volg lui:
"Of julle eet en of julle drink of wat julle ook al doen, doen alles tot eer van God."
Of soos die MESSAGE-vertaling dit vertaal: "So eat your meals heartily, not worrying about what others say about you—you're eating to God's glory, after all, not to please them. As a matter of fact, do everything that way, heartily and freely to God's glory."
Om iets tot "eer van God" te doen, beteken doodgewoon dat dit deel is van jou "worship", of jou "ere-diens aan God"!
Die merkwaardige is dat hierdie "ere-diens" elke keer as jy eet of drink, aan tafel, gebeur!
Hoef ek vir jou 1 Kor. 6:19,20 ook in die verband aan te haal?
"Of besef julle nie dat julle liggaam 'n tempel van die Heilige Gees is nie? Julle het die Heilige Gees, wat in julle woon, van God ontvang, en julle behoort nie aan julleself nie: julle is gekoop, en die prys is betaal. Julle moet God dus in julle liggaam verheerlik."
As jy dus nog nie mooi snap wat God die Heilige Gees hier deur die Woord vir jou sê nie, kom ek sê dit in gewone Afrikaans vir jou: 'n Baie belangrike deel van jou daaglike "ere-diens" as gelowige volgeling van Jesus is hoe jy God eer en aanbid in die manier hoe jy verantwoordelikheid neem vir jou liggaam en gesondheid. Anders gesê, dit wat jy eet of drink, elke dag, en of dit gesond en goed vir jou liggaam en gesondheid is, is deel van jou "erediens vandag"!
Onthou jy daardie storie van Daniël en sy vriende in daardie vreemde land met sy vreemde, en selfs afgodiese eetgewoontes? Gaan lees dit net weer in Dan 1:4-17.
Daar sal jy sien hoe hulle, omdat hulle gelowiges was, aangedring het op 'n basiese gesonde dieet, want hulle het geweet dat die kos wat aan hulle voorgesit word, veral die vleis en wyn, word elke dag aan die afgode in daardie land toegewy. (Soos wat alle kos hier in Suid-Afrika, en oor die wêreld, met die Halaal-teken op, aan Allah toegewy is.)
Daarom het hulle dit vermy.
Nie omdat vleis sleg vir ons is nie. (Inteendeel, God het immers self vir die Jode geleer om vleis te eet, soos die lamsboud tydens die Paasfees, en beesvleis. Jesus self het vis geeët en brood.